Tregt salgt for den siste Ledger-filmen
ARTIKKELEN ER OVER TI ÅR GAMMEL «The Imaginarium of Dr. Parnassus» heter den aller siste filmen Heath Ledger deltok i før han døde i fjor. Filmen regisseres av Monty Python-medlem Terry Gilliam og handler om en omreisende magiker, som gir publikum mer enn hva de har betalt for. Ledger rakk imidlertid ikke å fullføre rollen. Den ble tatt over av trekløveret Colin Farrell, Johnny Depp og Jude Law, etter tidlige spekulasjoner om at hele prosjektet måtte skrinlegges på grunn av Ledgers bortgang. - Det er en vond ære å erstatte Heath, har Farrell uttalt om jobben han fikk da Ledger gikk bort 28. januar i fjor. Les også: Kjekkastrio erstatter Heath Ledger Heath Ledgers søster Kate, som i går mottok Oscar på hans vegne, har sett klipp fra filmen og omtaler den som «fantastisk». Likevel sliter produsentene med å få solgt filmen. Interessen fra store selskaper som Lionsgate og Overture har kjølnet for filmen, som kommer til å få et budsjett på over 20 millioner dollar. Baksmell En eventuell distributør vil få store utfordringer med markedsføring, skriver nyhetsbyrået Reuters. Gilliam, som aldri har laget spesielt lett tilgjengelige filmer, har blitt enda mer eksperimentell de siste årene. Hans siste filmer «Tideland» og «Brødrene Grimm» har ikke vært kommersielle suksesser i USA. Markedsføringseksperter er, ifølge nyhetsbyrået, redd for en «baksmell» hvis filmen markedsføres som en «Ledger-film» blant kinogjengerne som ikke er vant til kunstfilm av typen Gilliam har laget i det siste.
Heath Ledgers familie har sett klipp fra den siste filmen hans og omtaler det de har sett som «fantastisk». Filmen sliter likevel med å få distribusjon i USA.